בן מיילס

בן מיילס (באנגלית: Ben Miles; נולד ב-29 בספטמבר 1966) הוא שחקן אנגלי. תפקידו הידוע ביותר הוא פטריק מייטלנד בסדרה הקומית הבריטית "זיווגים" (2000 - 2004). מיילס נולד בווימבלדון שבלונדון, וגדל באשאובר שבדרבישייר. הוא למד בבית הספר "טופטון הול" בדרבישייר. לשחק הוא התחיל כבר בהפקות של בית הספר, בעיקר כדי שיוכל להיעדר מהשיעורים. בראיון אמר מיילס שאת זמנו הפנוי בילה בחנות תקליטים (הדסונס) בצ'סטרפילד שבדרבישייר, כשהוא מהרהר על 'מציאת האחת'. את הכשרתו כשחקן רכש בבית ספר גילדהול למוזיקה ודרמה. בשנות התשעים של המאה העשרים החל להופיע בטלוויזיה כשחקן משנה בסדרות טלוויזיה כגון "The Bill" ו-"Peak Practice". בשנת 2000 לוהק מיילס לתפקיד פטריק מייטלנד, רודף הנשים, בסדרת הטלוויזיה הקומית "זיווגים", ושיחק בתפקיד זה עד לסיום הסדרה בשנת 2004. הוא המשיך להופיע בתוכניות טלוויזיה נוספות, ושיחק בעיבוד לספרי "ההגדה לבית פורסייט" בתפקיד מונטגיו דארטי (זו הייתה הפעם הראשונה ששיחק לצדה של אמנדה רוט), עוד השתתף בסדרה "החשוד העיקרי". ב-2004 גילם מיילס את צ'ארלס ריידר בהפקה רדיופונית של BBC Radio 4 לספר "בחזרה לבריידסהד". הוא שיחק בתפקיד ראשי בסדרת הדרמה "A Thing Called Love" של ה-BBC, שצולמה בנוטינגהאם. ב-2005 השתתף בדרמה "מר הארווי מדליק נר" בתפקיד מורה שלוקח קבוצה של תלמידים פרועים לטיול בקתדרלת סולסברי. בשנת 2006 הופיע בסרט הטלוויזיה "אחרי תומאס" בו גילם דמות של אב לילד אוטיסט. ב-2008 השתתף בסדרה "הדרך לקנדלפורד" בתפקיד סר טימותי, ובהפקה של רדיו 4 לסדרה "משפחת פאליסר" גילם את התפקיד הראשי של פלנטג'נט פאליסר. ב-2009 הופיע בתפקיד מנהל חברה הסוחרת בשוק ההון בסדרת הדרמה של ה-BBC על הסיטי "Sex, the City and Me". הוא שיחק בתפקיד הראשי בסדרה "Pulse" לצדה של קלייר פוי, אתה הופיע גם בסדרה "ההבטחה". ב-2011 השתתף בסדרה "זן" ששודרה ב-BBC One. מיילס עובד לעיתים קרובות עם הבמאי ג'יימס מקטיג (אנ'). ב-2009 הופיע בתפקיד דסקומב בסרטו של מקטיג "ונדטה". עוד השתתף בסרט "Ninja Assassin" ובסרט "ספיד רייסר". על הבמה שיחק מיילס ב-2005 במחזה "ריצ'רד השני" בהפקה של האולד ויק בתפקיד בולינגברוק, לצדו של החותן שלו גארי ריימונד. ב-2009 שיחק מיילס במחזה "The Norman Conquests" בתפקיד טום. ההצגה בהשתתפותו זכתה בפרס טוני להצגה המחודשת הטובה ביותר. בקיץ 2011 כיכב מיילס במחזה "בגידה" מאת הרולד פינטר בתיאטרון קומדי שבווסט אנד הלונדוני, לצדה של קריסטין סקוט-תומאס שגילמה את אשתו אמה. את דמותו של ג'רי, חברו הטוב והמאהב של אשתו, גילם במחזה דאגלס הנשל. את ההפקה המחודשת ביים איאן ריקסון. עוד ב-2011 שיחק בסרט הטלוויזיה "החשדות של מר ויצ'ר" בתפקיד ד"ר סטפלטון. ב-2014 שיחק מיילס בתפקיד תומאס קרומוול בגרסה של הרויאל שייקספיר קומפני לרומנים של הילרי מנטל "וולף הול" וספר ההמשך "הביאו את הגופות", בתיאטרון אלדוויץ' שבלונדון. באפריל 2015 הועלתה ההצגה בניו יורק. ב-2016 שיחק מיילס בתפקיד פיטר טאונסנד בסדרת הדרמה של נטפליקס "הכתר". בשנת 2018 גילם את הבלש מג'ק היילי במיני-סדרת הפשע של רשת הטלוויזיה BBC Two "ארבעה ימים" בכיכובה של קארי מאליגן. בשנת 2019 החל לשחק בסדרת המסתורין "פשע במעגל סגור" ברשת BBC One, ובסדרה הביוגרפית "המשפט של כריסטין קילר" ברשת BBC One, אודות פרשת פרופיומו. בשנת 2023 שיחק בסרט הדרמה הביוגרפי "נפוליאון" בדמותו של ארמנד-אוגוסטין-לואי דה קלונקור (צר'). הסרט, בבימויו של רידלי סקוט, מגולל את עלייתו לשלטון של נפוליאון בונפרטה. מיילס מנגן בבס, בתופים ובגיטרה. הוא נשוי לשחקנית אמילי ריימונד ששיחקה בסרט "Love Lies Bleeding" בכיכובה של פיי דאנאוויי. לבני הזוג יש שלושה ילדים. השניים הופיעו יחד בפרק "Before The Lights Go Out" בסדרה " Peak Practice" בשנת 1999. בן מיילס, במסד הנתונים הקולנועיים IMDb (באנגלית) בן מיילס, באתר AllMovie (באנגלית) בן מיילס, במסד הנתונים הקולנועיים KinoPoisk (ברוסית) בן מיילס, באתר MusicBrainz (באנגלית) בן מיילס באתר ה-BBC "הדרך לקנדלפורד" באתר ה-BBC Charles Spencer, ‏Betrayal, Comedy Theatre, review, The Telegraph, 17 June 2011 The Big Interview:Ben Miles Daddy dearest Ben Miles: 'BBC Three show defies genre' Interview: James McTeigue, 'Ninja Assassin' Exit, Laughing: Tony-Winning Norman Conquests Ends Broadway Run Soloski, Alexis (18 במרץ 2015). "Ben Miles Takes On 'Wolf Hall' Onstage". New York Times. נבדק ב-23 במרץ 2015. {{cite news}}: (עזרה) Epic London Double-Bill Wolf Hall Opens On Broadway